Thomas Jensen (S), 2013-06-11:
Den økonomiske krise har været hård ved muskelkraften og selve nerven i dansk erhvervsliv, nemlig vores mange små og mellemstore virksomheder.
Det har kostet arbejdspladser.
Det kalder på politisk handling.
Derfor er det også et rigtig godt signal, at et bredt flertal i Folketinget står bag dette lovforslag, der helt enkelt skal understøtte udviklingen og skabe nye arbejdspladser i landets små og mellemstore virksomheder, især håndværks- og servicevirksomheder.
Det betyder allerede nu, at håndværksmestre igen ser positivt på fremtiden.
Samtidig forhøjer vi skattekreditten for forsknings- og udviklingsaktiviteter i danske virksomheder, så vi styrker deres muligheder for at satse på forskning og udvikling til gavn for vækst og innovation og fremtidige arbejdspladser.
Omkring håndværkerfradraget er det jo sådan, at det med den store vækstplan er lykkedes os at finde penge til at genindføre håndværkerfradraget.
Det gør, at vi i en svær periode kan være med til at løbe aktiviteten i gang for de små håndværks- og servicevirksomheder, indtil økonomien kommer op i gear igen.
Jeg skal da være den første til at indrømme, at der tidligere har været luftet en del skepsis i forhold til virkningerne af ordningen, men til trods for, at man må regne med en såkaldt dødvægt, har det vist sig, at håndværkerfradraget har været et fint redskab til at skabe nye arbejdspladser og give nye ordrer i ordrebøgerne.
Og så siger erfaringerne fra tidligere, at en betydelig del af fradragene er blevet brugt, når folk har energiforbedret og klimatilpasset deres boliger.
Samtidig kan håndværkerfradraget have den sideeffekt, at det kan vende sort arbejde til hvidt af den simple årsag, at flere vil hyre fagfolk til at udføre vedligeholdelse og serviceydelser i hjemmet, og det er jo slet ikke så ringe endda.
Så i forhold til skattekreditterne er investeringer i forsknings- og udviklingsaktiviteter jo med til at skabe arbejde til en række forskellige faggrupper, men forskning og udvikling tager tid, før det kan ses positivt på bundlinjen, og derfor har det også været svært for små og mellemstore virksomheder at satse på udviklingsaktiviteter her under krisen.
Det er så baggrunden for, at vi med lovforslaget udvider skattekreditterne for forsknings- og udviklingsaktiviteter.
I dag har selskaber og selvstændigt erhvervsdrivende mulighed for at få udbetalt skattekreditter, dvs. 25 pct. af underskuddet, der stammer fra forsknings- og udviklingsaktiviteter, og med lovforslaget udvider vi ordningen, så loftet på de 5 mio. kr. forhøjes til 25 mio. kr.
På den måde styrker vi især små og mellemstore vækstvirksomheders likviditet i de perioder, hvor forskning og udvikling endnu ikke har givet indtægter.
Socialdemokraterne er stolte af, at vi med vækstplanens mere end 90 mia. kr. så ambitiøst styrker vilkårene for danske virksomheder og skaber et solidt grundlag for nye danske arbejdspladser.
De små og mellemstore virksomheder er Danmarks store vækst- og beskæftigelsespotentiale og er ikke mindst arbejdspladser for tusindvis af hårdtarbejdende danskere.
Derfor er vækstplanen en tiltrængt kickstart for dansk erhvervsliv i en tid, hvor vi har brug for håndgribelige løsninger, der skaber arbejdspladser, udvikling og ny optimisme.
Vi skaber arbejdspladser, og Socialdemokraterne kan støtte forslaget.